Beñat Sarasola

Beñat Sarasola (Donostia, Gipuzkoa, 1984ko maiatzaren 14a) idazlea, literaturako kritikaria eta irakaslea da.  Euskaraz bi poema-liburu argitaratu ditu eta Philip Rothen Nemesis liburua euskaratu du (Meettokek argitaratua). 2023an, Euskal Herriko Unibertsitateko (EHU) Antropologia, Hezkuntza eta Filosofia Fakultateko irakaslea da.

Ikasketak 
Filosofia Ikasi zuen Euskal Herriko Unibertsitatean, 2006an bukatu zuen. Geroago, bigarren karrera bat egin zuen, Bartzelonako Unibertsitatean  Literatur Teoria eta Literatura Konparatuan lizentziatu zen 2008an. Geroago doktore-tesia ere aurkeztu zuen 2014an Bartzelonan Robert Caner-Liese irakaslearekin. 

Doktoregoko Sari Berezia eskuratu zuen tesian bigarren modernismoa aztertu zuen, Modernitatearen dialektika eta postmodernitate estetikoa Frankfurteko eskolatik 2014ra arte  ("El segundo modernismo. La dialéctica de la modernidad y la posmodernidad estética desde la escuela de Frankfurt hasta la actualidad ",  Bigarren modernismoa. Modernitatearen dialektika eta postmodernitate estetikoa Frankfurteko eskolatik gaur egunera arte). Modernitateari eta postmodernitate estetikoari buruzko eztabaida XX. mendeko 70eko eta 80ko hamarkadetan izan zen bereziki. Modernitatearen amaiera eta postmodernitatearen hasiera bezala ezagutu zen. Hala ere, XXI. mendearen lehen urteetan modernitate eta modernismo estetikoari buruzko interesa piztu zen berriro. Tesian Sarasolak sakon aztertzen zuen modernitatearen eta postmodernitate estetikoaren arteko dialektika, Frankfurteko Eskolaren teoria estetikotik azken teoria estetikoetara, eta defendatzen zuen 2014an modernismo berri batean bizi zela, bigarren modernismo batean.

Samuel Beckett Fundazioan eta New Yorkeko Columbiako Unibertsitatean (NYC) egin zituen ikerketak geroago.

Idazlea 
Eremulauak web gunean hasi zen lehen literatur testuak argitaratzen eta 2007ko apirilean publikatu zuen Susarekin bere estreinako lana, Kaxa huts bat poesia liburua. 

Bi poema liburu argitaratu ditu, Kaxa huts bat (Susa, 2007) eta Alea (Susa, 2009), eta 2013an literatur ikerketarako Santiago Onaindia beka eskuratu zuen. Beka horren emaitza izan zen 2015ean argitaratutako Bainaren belaunaldia: Ustela, Pott, eta Oh! Euzkadi liburua. Berriki, bere estreinako nobela argitaratu du, Deklaratzekorik ez (Susa, 2019).

Itzulpengintzaren arloan, Philip Roth-en Nemesis nobela ekarri zuen euskarara 2011n Meettok argitaletxearen eskutik.

Hainbat literatur jaialditan parte hartu du, hala nola, Eako Poesia egunak, Bilboko Gutun Zuria, Eslobeniako Pranger eta Bartzelonako Literaldia jaialdietan.

Literatura-kritikaria 
Berria egunkarirako literatur kritikak egiten dihardu gaur egun. 2008ko otsailaren 4tik 2009ko apirilaren 6ra Hitz egiteko modu bat bloga idatzi zuen. Argia aldizkariko kolaboratzailea era bada.

Beñat Sarasolak zuzendu eta aurkeztu zuen ETB 1 kanaleko Sautrela literaturari buruzko telebista-saioa. Urtebetez eutsi zion ardura horri, 2016ko irailetik Sautrelako azken emankizunera arte, 2017ko urrira arte. Guztira  lau urtez  lan egin zuen ETBko Sautrelan gidoilari eta zuzendari gisa.

Susa argitaletxearen Munduko Poesia Kaierak bildumako editorea ere bada.

Idazlanak

Poesia 
 Kaxa huts bat (2007, Susa)
 Alea (2009, Susa)

Eleberria 
 Deklaratzekorik ez (2019, Susa)

Itzulpena 
 Philip Rothen Nemesis (2011, Meettok)

Literatura kritika 

 Bainaren belaunaldia : "Ustela", "Pott" eta "Oh! Euzkadi".  Labayru Fundazioa

Erreferentziak

Kanpo estekak 
 Beñat Sarasola, Literaturaren Zubitegian.
 Beñat Sarasola. Booktegi
 Kaxa huts bat liburua osorik, Susa argitaletxearen webgunean.
 Hitz egiteko modu bat Beñat Sarasolaren bloga.
 Nemesis itzulpenaren aurkezpen bideoa.
 Deklaratzekorik ez liburua osorik, Susa argitaletxearen webgunean.
 Deklaratzekorik ez eleberriaren aurkezpen bideoa.
 @bsarasola kontua Twitterren

Euskarazko poetak
XX. mendeko Donostiako idazleak
XXI. mendeko Donostiako idazleak
Euskal Herriko literatura kritikariak